Årsrapport 2004, HIFO-Vestfold

HIFO-Vestfold har i 2004 hatt 32 betalende medlemmer, en økning på 5 medlemmer fra året før. Styret har bestått av Jan Erik Ringstad (leder), Finn-Einar Eliassen, Stig Bjørshol (kasserer), Jørund Falnes, Dag Bruknapp og Ingrid Nøstberg (sekretær).

Lokallaget har i perioden fra forrige årsmøte 20.01.04 hatt 3 kveldsarrangementer med foredrag og en dagsekskursjon. Første kveldsarrangement ble holdt 20. januar i forlengelse av årsmøtet på Haugar Vestfold kunstmuseum. Finn-Einar Eliassen fra Høyskolen i Vestfold holdt foredrag om ”Danmark-Norge som kolonimakt”. Neste kveldsarrangement var 21.oktober i form av ”historisk pub” på Big Ben i Tønsberg. James Godbolt, Høyskolen i Vestfold, presenterte sitt doktorgradsarbeide om Vietnamkrigen og reaksjonene på denne i Norge. Siste kveldsarrangement fant sted 18. november Erik Lund fra Høyskolen i Østfold holdt foredrag om historiedidaktikk og historiefagets kår i skoleverket som følge av dagens reformarbeid. Dette arrangementet ble holdt på Vestfold fylkesmuseum. Det var ca. 10 frammøtte på hver av arrangementene.

Årets ekskursjon gikk av stabelen lørdag 5. juni. Arrangementet var åpent for medlemmer med familie og venner. Temaet var middelalderkirker i indre Vestfold og guide var kunsthistoriker og konservator ved Vestfold Fylkesmuseum, Elin Graabræk. Vi besøkte Sem, Vivestad, Hem og Styrvoll kirker.

I tillegg til arrangementer i egen regí, har HIFOs medlemmer også blitt invitert på andre arrangementer med historie som tema. Arne Emil Christensen fra Vikingeskipsmuseet holdt foredrag om Osebergfunnet på Tønsberg og Nøtterøy bibliotek. 13. november arrangerte Fylkesarkivet for Vestfold Arkivenes dag med samferdselshistorie som tema.

Styret har hatt 5 styremøter i løpet av perioden, i tillegg til kommunikasjon pr. e-post og telefon. Det var ingen representanter fra HIFO Vestfold på HIFOs årlige seminar og årsmøte i Ålesund.

04.04.05

Ingrid Nøstberg

